b'\n_START_ARTICLE_\nBronius \xc5\xa0pakauskas\n_START_PARAGRAPH_\nBronius \xc5\xa0pakauskas (g. 1954\xc2\xa0m. sausio 8 d. Irkutsko srityje, Rusijoje)\xc2\xa0\xe2\x80\x93 Lietuvos neurochirurgas, medicinos moksl\xc5\xb3 daktaras, ilgametis Kauno klinik\xc5\xb3 Stuburo neurochirurgijos skyriaus vadovas, Alytaus rajono garb\xc4\x97s pilietis.\n_START_SECTION_\nBiografija\n_START_PARAGRAPH_\nI\xc5\xa1 tremties su t\xc4\x97vais gr\xc4\xaf\xc5\xbeo \xc4\xaf Alytaus rajono Atesnink\xc5\xb3 I kaim\xc4\x85, Simno seni\xc5\xabnij\xc4\x85, t\xc4\x97vo t\xc4\x97vi\xc5\xa1k\xc4\x99, kur prab\xc4\x97go vaikyst\xc4\x97, mok\xc4\x97si Simno vidurin\xc4\x97je mokykloje. J\xc4\x85 baig\xc4\x99s, 1971\xc2\xa0m., \xc4\xafstojo \xc4\xaf Kauno medicinos universitet\xc4\x85._NEWLINE_Nuo 1978\xc2\xa0m. dirba Kauno klinikose, neurochirurgijos srityje._NEWLINE_1993\xc2\xa0m. suteikta auk\xc5\xa1\xc4\x8diausia gydytojo neurochirurgo kvalifikacin\xc4\x97 kategorija._NEWLINE_Nuo 1998\xc2\xa0m. vadovauja Kauno klinik\xc5\xb3 Stuburo neurochirurgijos skyriui._NEWLINE_2007\xc2\xa0m. apgyn\xc4\x97\xc2\xa0Lietuvos\xc2\xa0respublikos\xc2\xa0medicinos\xc2\xa0moksl\xc5\xb3 daktaro disertacij\xc4\x85 \xe2\x80\x9eTrauminio nugaros smegen\xc5\xb3 pa\xc5\xbeeidimo ir stuburo kanalo susiaur\xc4\x97jimo s\xc4\x85saj\xc5\xb3 tyrimas\xe2\x80\x9c._NEWLINE_2014\xc2\xa0m., pagerbiant labiausiai savo profesijai atsidavusius Kauno gydytojus, skirta nominacija \xe2\x80\x9eMet\xc5\xb3 iniciatyva\xe2\x80\x9c u\xc5\xbe pasiekimus ir naujoves._NEWLINE_Darbo ir mokslo tyrin\xc4\x97jim\xc5\xb3 kryptis\xc2\xa0\xe2\x80\x93 stuburo lig\xc5\xb3 chirurginis gydymas, \xc4\xaedieg\xc4\x97 naujas stuburo lig\xc5\xb3 gydymo metodikas, yra minimaliai invazini\xc5\xb3 stuburo operacij\xc5\xb3 pradininkas Lietuvoje._NEWLINE_Yra paskelb\xc4\x99s daugiau kaip 100 spausdint\xc5\xb3 darb\xc5\xb3 stuburo chirurgijos klausimais Lietuvos ir u\xc5\xbesienio medicinos spaudoje, dalyvauja ir skaito prane\xc5\xa1imus tarptautin\xc4\x97se neurochirurg\xc5\xb3 konferencijose.'